
Με ένα καινούριο πολυμηχάνημα ενισχύονται Πράσινο και Πολιτική Προστασία 
Ένα καινούριο πολυμηχάνημα προστέθηκε στην τεχνική εργαλειοθήκη του Δήμου Κιλκίς για να εξυπηρετήσει τις ανάγκες της καθημερινότητας, κυρίως στον τομέα του Πρασίνου και της Πολιτικής Προστασίας.
Πρόκειται για ένα όχημα πολλαπλών χρήσεων με παρελκόμενο χορτοκοπτικό βραχίονα, κεφαλή χορτοκοπής και κεφαλή κλαδέματος, το οποίο θα ενισχύσει την επιχειρησιακή ικανότητα του Δήμου σε επίπεδο πρόληψης, συμβάλλοντας στον έγκαιρο καθαρισμό κοινόχρηστων επιφανειών από φυτική βλάστηση, με προοπτική να χρησιμοποιηθεί μελλοντικά με αποσπώμενες υπερκατασκευές για την πυρόσβεση και τον αποχιονισμό δρόμων. 
Το μηχάνημα έργου παραλήφθηκε σήμερα στο αμαξοστάσιο από το Τμήμα Συντήρησης και Διαχείρισης Οχημάτων και ο Δήμαρχος Κιλκίς Δημήτρης Κυριακίδης μαζί με τον Αντιδήμαρχο Αλέξανδρο Σημαιοφορίδη επιθεώρησαν μαζί με τους χειριστές της υπηρεσίας 
τις προδιαγραφές του. 
Το πολυμηχάνημα είναι από τα πλέον εξελιγμένα τεχνολογικά, έχει προωθημένη οδήγηση προκειμένου να διασφαλίζεται η καλύτερη εποπτεία των παρελκομένων, είναι πετραιολοκίνητο, εξοπλισμένο με κιβωτάμαξα και είναι ιδιαίτερα ευέλικτο στην κίνησή του σε προβληματικές ρυμοτομικά περιοχές, όπου δεν μπορούν να κυκλοφορήσουν μεγάλα αυτοκίνητα αλλά και σε περιοχές με δύσβατο ανάγλυφο και μεγάλες υψομετρικές διαφορές.  
Η προμήθειά του έγινε με ανοιχτό διεθνή ηλεκτρονικό διαγωνισμό και το κόστος του, συμπεριλαμβανομένου και του ανατρεπόμενου φορτηγού με γερανό ανέρχεται στο ποσό των 416.640 ευρώ και χρηματοδοτείται από το Επιχειρησιακό Πρόγραμμα ‘’Κεντρική Μακεδονία’’ 2021-2027. 
